། ཐ་མལ་གྱི་རྣམ་པར་རྟོག་པ་ལས་བློ་ལོག་པས་བཀའ་ཐུན་མོང་བའི་མི་ཚངས་པར་སྤྱོད་པའི་ཉེས་པ་ལས་མི་གོས་པ་དང་། ལྷན་ཅིག་སྐྱེས་པའི་ཡེ་ཤེས་རྟོགས་པའི་དགོས་པ་ཡོད་དོ། ། མཉམ་པར་མ་བཞག་པའི་རྣལ་འབྱོར་ལྷག་མ་གཞན་ནི་གོང་དུ་བསྟན་ཟིན་ཏོ། ། ཨོཾ་ཨཥྚ་ཞེས་བྱ་བ་ལ་སོགས་པས་བཟླས་པའི་སྔགས་བསྟན་ཏེ། བཟླས་པའི་རྣལ་འབྱོར་ནི་གོང་དུ་བསྟན་ལ། བཟླས་པའི་ཚུལ་ནི། སྒྲ་རིང་བ་དང་སྒྲ་བཟང་བ་ཞེས་བྱ་བ་ཡིན་ཏེ། རིང་སར་རིང་བ་དང་། ཐུང་སར་ཐུང་བ་དང་། དྲག་པོ་ལ་དྲག་པོ་དང་། ཞན་པ་ལ་ཞན་པ་སྟེ། དེ་ལྟར་བྱས་ན་དམིགས་པ་ལ་ཁྱད་པར་མེད་པ་ལ་བྱིན་བརླབས་ཀྱི་ཁྱད་པར་འབྱུང་སྟེ། དེ་བཞིན་གཤེགས་པའི་གསང་སྔགས་ཀྱི་རྟེན་འབྲེལ་གྱི་ཆེ་བ་ཡིན་པའི་ཕྱིར་རོ། །སྔགས་ཀྱི་དོན་ནི་འདི་ཡིན་ཏེ། ཞལ་བརྒྱད་རྣམས་ལ་དབུ་སྐྱེས་གྱེན་བསྒྲེང་སེར། །ཉི་ཤུ་བཞི་ཡི་སྤྱན་ཅན་བཅུ་དྲུག་ཕྱག༑སྤྲིན་ལྟར་མདོག་གནག་ཐོད་ཕྲེང་དུ་མ་འཛིན། ཁོང་ནས་འཁྲུགས་ཐུགས་མཆེ་བ་ཟླ་ལྟར་གཙིགས། །མགོན་པོ་ཁྱོད་ཀྱི་རྣམ་འཕྲུལ་གྱི། །གར་གདུག་པའི་ཚོགས་རྣམས་གསོད་མཛད་དང་། །རབ་ཏུ་སྒྲ་སྒྲོགས་དང་གདུང་བར་མཛད་པ་དང་༑ ༑མཚོ་ཆེན་བདུན་སྐེམས་ཀླུ་བརྒྱད་བརྒྱད་འཆིང་མཛད་ཅིང་། །དགྲ་(《ལུ》སྣ་)ཚོགས་འཛིན་པས་གདུག་པའི་ཚོགས་འཇོམས་པ། །དབྱངས་ལུས་གར་དང་བཞད་པས་གདུག་པ་ཞི་མཛད་པ། །སྟོང་ཉིད་སྙིང་རྗེས་ཉོན་མོངས་ཚོགས་གཅོད་པའི༑ ༑མགོན་པོ་དེ་ཡི་སྐུ་ལ་དང་བས་བསྟོད། །གྲོང་ཁྱེར་དཀྲུགས་པ་ནི། སྔོན་དུ་བསྙེན་པ་འབུམ་ཕྲག་བཞི་སོང་བས། ལག་པ་གཡོན་པ་ལ་རྒྱ་སྐྱེགས་ཀྱིས་འཁོར་ལོ་རྩིབས་བརྒྱད་པ་བྲིས་ཏེ། རྩིབས་བརྒྱད་ལ་ཡི་གེ་བརྒྱད། མུ་ཁྱུད་ལ་ཨཱ་ལི་ཀཱ་ལི་གཡས་སྐོར་དུ་ལྟེ་བ་ལ་ཨོཾ་ཆེ་གེ་མོ་དང་ཆེ་གེ་མོ་ནང་འཁྲུག་བྱུང་ཅིག།ཅེས་བྲིས་ཏེ་ལག་པ་གཡས་པ་བཀབ་ལ་ཁ་རླངས་མ་ཤོར་བར་བཟླས་ཏེ། དམག་གམ་གྲོང་ཁྱེར་ལ་བསྟན་ན་ནང་འཁྲུག་འབྱུང་ངོ་། །ཡང་ན་འདིས་ནི་(《ལུ》+ནང་གི་)གྲོང་ཁྱེར་དཀྲུགས་པ་ཞེས་བྱ་བ་ཡང་ཡིན་ནོ། །རྡོ་རྗེའི་གླུ་འདི་ནི་བརྡའི་སྐད་ཀྱིས་སྟོན་པ་ཡིན་ཏེ། དུས་ཁྱད་པར་ཅན་ལ་སོགས་པའི་དུས་སུ་ཇི་ལྟ་བ་བཞིན་བླངས་ནས་བསོད་ནམས་ཀྱི་ཚོགས་ཆེར་འཕེལ་བ་ཡིན་ནོ། །ཚིག་གི་དོན་ནི་རྡོ་རྗེའི་ཚིག་དགོངས་པ་བསམ་གྱིས་མི་ཁྱབ་པར་འགྱུར་ཡང་། ཀོལླ་ཞེས་བྱ་བ་ནི་ཀོལླ་གི་རཱི་སྟེ། གནས་ཀྱི་ཁྱད་པར་རོ། །མུམྨུ་ནི་ཞེས་བྱ་བ་ནི་ཞིང་ངོ་། །བོལླ་དང་ཀཀྐོ་ལ་ནི་གསང་བའི་རྡོ་རྗེ་དང་ཆོས་འབྱུང་ངོ་། །ཨི་རེཊ་ཅེས་བྱ་བ་ནི་བོད་པའོ། ། མདོར་ན་ཐབས་དང་ཤེས་རབ་འདུས་པའོ། །གྷ་ཎེ་ཞེས་བྱ་བ་ནི་ཚོགས་སམ་རྒྱུན་ནོ༑ ༑ཏྲི་པིཊ་(《ལུ》པི་ཏ་)ཞེས་བྱ་བ་ཅང་ཏེའུ་ཡིན་ནོ། །ཧོ་བཱ ཛྫཱ་ཨི་ཞེས་བྱ་བ་ནི་བརྡུང་བར་བྱའོ། །ཀཱ་རུ་ཎེ་ཀི་ཞེས་བྱ་བ་ནི་དེའི་དུས་སུ་སྙིང་རྗེས་བསྟེན་པར་བྱ་ཞེས་བྱ་བའོ། །ན་རོ་ལ་ཞེས་བྱ་བ་རྩོད་པ་མི་བྱ་བའོ། །ཏ་ཧི་ཾནི་དུས་དེར་རོ། །བ་ལ་ཁཛྫ་ནི་ཤ་བཟའ་བར་བྱ་བའོ། །ག་ཌྷེ་ཾཞེས་བྱ་བ་ནི་ཆང་འབད་པས་བཏུང་བར་བྱ་བའོ། །ཧ་ལེ་ཞེས་བྱ་བ་ལ་སོགས་པ་ནི་གྲོགས་པོ་དག་སྐལ་བ་དང་ལྡན་པར་གྱུར་ན་ཡུལ་མཐའ་འཁོབ་པ་དག་ཀྱང་འོང་དུ་ཆུག་ཅིག་ཅེས་བྱ་བའི་དོན་ཏོ།།དུནྡུ་ར་ནི་སྐལ་མིན་འོང་དུ་མི་གཞུག་པའོ། །ཙ་ཨུ་ས་མ་ཞེས་བྱ་བ་ལ་སོགས་པས་བདུད་ལྔས་དེའི་དུས་སུ་ལུས་ལ་བྱུག་པ་བྱ་བར་སྟོན་ཏེ། །དེས་ནི་བར་ཆད་ཐམས་ཅད་ཞི་བར་བྱེད་པ་ཡིན་ནོ། །མ་ལ་ཞེས་བྱ་བ་ལ་སོགས་པ་གཞན་ཡང་དེའི་དུས་སུ་ཚོད་མ་མང་པོ་བཏུང་བར་བྱ་བ་བསྟན་ཏོ། །ཕྲེ་ཾཁ་ཎ་ཞེས་བྱ་བ་ལ་སོགས་པས་འོང་བ་དང་འགྲོ་བའི་བརྡ་དང་དག་པ་དང་མ་དག་པ་མི་བལྟ་བའི་ཚུལ་བསྟན་ཏོ། །∶ནི་རཾ་(《ལུ》ཏ་ཧིཾ་)ཞེས་བྱ་བ་ལ་སོགས་པས་དེའི་དུས་སུ་རུས་པའི་རྒྱན་གདགས་པ་དང་། མ་ལ་ཨ་ཛེ་ཞེས་བྱ་བ་ལ་སོགས་པ་དེའི་དུས་སུ་སྙོམས་འཇུག་བྱ་བ་དང་དེའི་ཡུལ་བསྟན་ཏོ། །དེ་ལྟར་ཞལ་བརྒྱད་ཕྱག་བཅུ་དྲུག་པའི་སྒྲུབ་པའི་ཐབས་ནི་བསྟན་ཟིན་ནས། དེ་ལྟར་ཞེས་བྱ་བ་ལ་སོགས་པས། ། གསུམ་གྱི་སྒྲུབ་ཐབས་བརྗོད་པར་བྱ། །དེ་ཡང་ཡི་དམ་སྤྱན་དྲང་སོགས། །བསོད་ནམས་ཚོགས་བསགས་ནས་བཟུང་སྟེ། །གཞལ་ཡས་ཁང་ནི་བསྐྱེད་པའི་བར། ། སྔ་མ་བཞིན་དུ་བསྒོམ་པར་བྱ། །གདན་གྱི་ཁྱད་པར་མི་འདྲ་སྟེ། །འདིར་ནི་ཀུན་ལ་རོ་ཡི་གདན། །རྒྱུ་ཡི་རྡོ་རྗེ་འཆང་བསྐྱེད་ལ། །མངོན་བྱང་དང་པོ་གཉིས་པ་འདྲ༑ ༑གསུམ་པའི་མངོན་པར་བྱང་ཆུབ་ནི། །ཧེ་རུ་ཀ་ནི་གཉིས་པོ་ལས། །ཧཱུྃ་ཨཿལས་ནི་རྡོ་རྗེ་དྲིལ། །ཕྱག་གཉིས་ཧཱུྃ་ལས་རྡོ་རྗེ་སྟེ། །ཡུམ་མེད་ཕྱིར་ན་གྲི་གུག་མིན༑ ༑∶མངོན་བྱང་བཞི་པ་མཚུངས་པར་སྦྱར། །(《ལུ》་མངོན་བྱང་་་་་་་པར་སྦྱར། ། )མངོན་བྱང་ལྔ་པས་སོ་སོ་ཡི། །སྐུ་རྫོགས་པ་ནི་གཞུང་བཞིན་ཡིན། །དེ་ནས་ཕྱག་གཉིས་པ་ལ་ནི། །མཁའ་གསང་བྱིན་གྱིས་བརླབ་པ་སོགས། །བྱས་ཏེ་ལྷ་མོ་དབྱུང་བ་ནི། །∶མི་འདོད་ཐུགས་ཀ་ནས་སྤྲོ་བྱ། །དེ་ཡི་ཕྱིར་ན་འོད་ཞུ་བ། །(《ལུ》་མི་འདོད་་་་་་་ཞུ་བ། ། )མི་འདོད་ཡུམ་མེད་ཕྱིར་ནའོ། །དེ་མིན་ཕྱིར་ན་ཞུ་བ་ལ། །གླུས་བསྐུལ་འབྲས་བུར་བཞེངས་པའང་མེད། །ཧེ་རུ་ཀ་ནི་རྣམ་གཉིས་ལ། །དེ་དག་ཐམས་ཅད་སྔར་དང་འདྲ། །ལྷག་མ་ཡེ་ཤེས་གཞུག་ལ་སོགས། །ཧེ་རུ་ཀ་ནི་བཞི་རྣམས་ལ། ཁྱད་པར་ཡོད་པ་མ་ཡིན་ཞེས། །བླ་མ་མཁས་པའི་བརྒྱུད་པས་གསུངས༑ ༑འོན་ཀྱང་ལྷ་མོ་བརྒྱད་ཞལ་བརྒྱད། །བསྡུ་བ་མེད་ཕྱིར་འཁོར་གྱི་ལྷ།། ཐུགས་ཀའི་ཧཱུྃ་ལ་བསྡུ་བྱ་སྟེ། །རྫོགས་པའི་རིམ་པའང་མཚུངས་པར་སྦྱར། །ཧེ་རུ་ཀ་ནི་གསུམ་ལ་སོགས། །གང་ཟག་དབང་པོ་རབ་འབྲིང་བཞི། །བསྒོམ་ཐབས་རྣམ་པ་བཞིར་ཕྱེ་བ། །འདོད་དང་(《ལུ》ཀྱང་)མི་སྦྱར་དྲིས་པས་གསུང་། །དེ་དག་གིས་ནི་མཉམ་པར་བཞག་པའི་རྣལ་འབྱོར་གྱི་དོན་བསྟན་ཏེ། གཞུང་གི་ཚིག་གི་དོན་ནི་རྟོགས་པར་སླ་བས་མ་ཕྱེའོ། །དེ་ལྟར་མཉམ་པར་བཞག་པ་ལས་ལངས་ཏེ༑ དག་པ་རྗེས་སུ་དྲན་པ་དང་སྨོན་ལམ་ཡང་བྱ་སྟེ། དེའང་། སྙིང་རྗེའི་སྤྱན་ནི་དམར་པོ་∶ལ། །བྱམས་པའི་ཐུགས་ལ་ཡན་ལག་གནག།ཅེས་བྱ་བ་དང་། (《ལུ》ཏེ་ཞེས་སོགས་དང་། )གུག་སྐྱེད་ཀྱིས་ནི་སངས་རྒྱས་ལྔ། །ཞེས་བྱ་བ་ལ་སོགས་པ་ཡིན་ནོ། །དེ་ནས་སྨོན་ལམ་གདབ་བོ། །གཞན་མཉམ་པར་མ་བཞག་པའི་རྣལ་འབྱོར་རྣམས་ཀྱི་བཟླས་པའི་རྣལ་འབྱོར་ལ། ཕྱག་གཉིས་པའི་བཟླས་པའི་རྣལ་འབྱོར་ནི། ལྟེ་བ་ནས་སྤྱི་གཙུག་ཏུ་འཁོར་བའམ། ཁ་ནས་སམ་སྙིང་ག་ནས་འཁོར་བའི་རྣལ་འབྱོར་གྱིས་བཟླས་པ་བྱའོ། །སྤྱོད་ལམ་གྱི་རྣལ་འབྱོར་ནི་གོང་དུ་བསྟན་པ་བཞིན་ནམ། ཡང་ན་ལྷའི་རྣལ་འབྱོར་གྱིས་གནས་པར་བྱའོ། །ཞེས་ཡུལ་དང་ཡུལ་ཅན་ཐམས་ཅད་རང་གི་ལྷག་པའི་ལྷར་དམིགས་པས་བྱའོ། །ལྷག་མ་ཉལ་བ་དང་ལྡང་བ་དང་། ཐུན་མཚམས་ཀྱི་བྱ་བ་ཐམསས་ཅད་གོང་དང་མཐུན་པར་སྤྱད་དོ་ཞེས་གསུང་ངོ་། །དག་པ་རྗེས་སུ་དྲན་པ་གཞུང་ཇི་ལྟ་བ་བཞིན་ཕྱག་བཅུ་དྲུག་པའི་ཡིན་ཀྱང་གཞུང་ཟོར་ཡང་བར་བྱ་བའི་ཕྱིར་འོག་ཏུ་བསྟན་པ་ཡིན་ནོ། །དེ་ལྟར་ཐུགས་རྗེ་ནི་སེམས་ཅན་ལ་ཆགས་པ་ཡིན་ལ་དེ་ནི་རཱ་ག་ཏ་སྟེ། དམར་པོ་ཡིན་པས་སྤྱན་དམར་བ་སྟེ། དེས་དམིགས་པ་མེད་པའི་ཐུགས་རྗེ་མཚོན་ཏེ། འགྲོ་བ་ཐམས་ཅད་ལ་བུ་གཅིག་པའི་ཕ་ལྟར་བྱམས་པ་སྟེ། དེ་ནི་གང་གིས་ཀྱང་བསྒྱུར་བར་མི་ནུས་པ་ནི་ཡན་ལག་ནག་པོས་མཚན་ཏོ། །སྙིང་རྗེའི་ཆས་སེམས་ཅན་གྱི་དོན་མཛད་པ་བསྡུ་བའི་དངོས་པོ་བཞི་ནི་ཞབས་བཞིས་མཚོན་ཏེ། འདི་ལྟར་སྦྱིན་པ་∶དང་། སྙན་པར་སྨྲ་བ་དང་། དོན་སྤྱོད་པ་དང་། དོན་མཐུན་པའོ། །(《ལུ》ལ་སོགས་པའོ། ། )ཞལ་བརྒྱད་རྣམ་པར་ཐར་པ་བརྒྱད་དོ། ། ཕྱིའི་གཟུགས་སྟོང་པ་ཉིད་དུ་མཐོང་བ་དང་། ནང་གཟུགས་སྟོང་པ་ཉིད་དུ་མཐོང་བ་དང་། སྡུག་པ་དང་མི་སྡུག་པས་བྱས་པའི་ལྟ་བ་སྟོང་པ་ཉིད་དུ་མཐོང་བ་དང་། ནམ་མཁའ་མཐའ་ཡས་སྐྱེ་མཆེད་སྟོང་པ་ཉིད་དུ་མཐོང་བ་དང་། རྣམ་ཤེས་མཐའ་ཡས་སྐྱེ་མཆེད་སྟོང་པ་ཉིད་དུ་མཐོང་བ་དང་། ཅི་ཡང་མེད་པའི་སྐྱེ་མཆེད་སྟོང་པ་ཉིད་དུ་མཐོང་བ་དང་། འདུ་ཤེས་མེད་འདུ་ཤེས་མེད་མིན་སྟོང་པ་ཉིད་དུ་མཐོང་བ་དང་། འདུ་ཤེས་དང་ཚོར་བ་འགོག་པ་སྟོང་པ་ཉིད་དུ་མཐོང་བའོ། །ཕྱག་ནི་སྟོང་པ་བཅུ་དྲུག་མཚོན་པར་བྱེད་པ་སྟེ། ནང་སྟོང་པ་ཉིད་དང་། ཕྱི་སྟོང་པ་ཉིད་དང་༑ ཕྱི་ནང་སྟོང་པ་ཉིད་དང་། སྟོང་པ་ཉིད་སྟོང་པ་ཉིད་དང་། ཆེན་པོ་སྟོང་པ་ཉིད་དང་། དོན་དམ་པ་སྟོང་པ་ཉིད་དང་། འདུས་བྱས་སྟོང་པ་ཉིད་དང་། འདུས་མ་བྱས་སྟོང་པ་ཉིད་དང་། མཐའ་ལས་འདས་པ་སྟོང་པ་ཉིད་དང་། ཐོག་མ་དང་ཐ་མ་མེད་པ་སྟོང་པ་ཉིད་དང་། དོར་བ་མེད་པ་སྟོང་པ་ཉིད་དང་། རང་བཞིན་སྟོང་པ་ཉིད་དང་། ཆོས་ཐམས་ཅད་སྟོང་པ་ཉིད་དང་། རང་གི་མཚན་ཉིད་སྟོང་པ་ཉིད་དང་། མི་དམིགས་པ་སྟོང་པ་ཉིད་དང་། དངོས་པོ་མེད་པ་སྟོང་པ་ཉིད་དོ། ། གུག་སྐྱེད་མནྟ་སྟེ་མ་མུ་དྲ་ནི་ཕྱག་རྒྱ་ལྔ་སྟེ། དེ་ནི་རྒྱལ་བ་ལྔའི་བདག་ཉིད་གོང་དུ་བསྟན་ཟིན་ཏོ། །གདུག་པ་འདུལ་ཕྱིར་ཁྲོ་བོ་ཉིད། །ཅེས་བྱ་བ་ནི། ནང་ཐུགས་རྗེའི་ཆགས་པས་ཕྱི་རོལ་དུ་ཁྲོ་བོའི་ཚུལ་ཏེ། བུ་གཅིག་པ་ཉེས་པ་བྱེད་པ་ལ་ཕ་ཁྲོ་བ་བཞིན་ནོ། །ཤ་ཡིས་པུཀྐ་སཱི་རུ་བྱ། །ཞེས་བྱ་བ་ལ་སོགས་པས་ནི་ཁམས་ཀྱི་དག་པ་སྟེ། དེའི་ངོ་བོ་ཉིད་ཡིན་ཞེས་བྱ་བའི་དོན་ཏོ། །པགས་པ་ནི་བྱང་ཆུབ་ཀྱི་ཡན་ལག་བདུན་ཏེ། དྲན་པ་དང་། བརྩོན་འགྲུས་དང་། དགའ་བ་དང་། ཤིན་ཏུ་སྦྱངས་པ་དང་། ཏིང་ངེ་འཛིན་དང་། བཏང་སྙོམས་དང་། ཆོས་རྣམ་པར་འབྱེད་བྱང་ཆུབ་ཀྱི་ཡན་ལག་རྣམས་སོ། །རུས་པ་བདེན་པ་བཞི་སྟེ། སྡུག་བསྔལ་བ་དང་༑ཀུན་འབྱུང་བ་དང་།འགོག་པ་དང་། ལམ་མོ། །དག་པ་དྲན་པའི་ཉམས་སུ་བླང་པའི་ཚུལ་ནི་གོང་དུ་བཤད་ཟིན་ཏོ། །སྨོན་ལམ་གདབ་པ་ནི། བརྩོན་འགྲུས་རབ་ཏུ་མི་འགྱུར་བ་དག་གིས་སྐྱེ་བ་གཞན་གྱི་སྨོན་ལམ་གདབ་སྟེ། རིགས་སུ་སྐྱེ་བ་ནི་གསང་སྔགས་སྤྱོད་པའི་རིགས་སོ། །དམ་ཚིག་ཅན་ནི། སོ་སོ་ཐར་དང་བྱང་ཆུབ་སེམས། །རིག་འཛིན་ནང་གི་སྡོམ་པ་སྟེ། །བཟའ་བསྲུང་(《ལུ》བཏུང་)གི་དམ་ཚིག་དང་ལྡན་པའོ། །སྨྱོ་མེད་ནི་དྲན་པ་མ་ཉམས་པ་དང་བླ་མ་ལ་གུས་པའོ། །རྡོ་རྗེ་དྲིལ་བུ་འཁྲོལ་བ་ནི་དངོས་སུ་དེ་ལྟ་བུ་འཛིན་པ་མི་འབྲལ་བའི་དམ་ཚིག་ཡིན་ལ༑ དོན་ནི་བརྗོད་བྱ་གཉིས་སུ་མེད་པའི་ཡེ་ཤེས་དང་དེ་རྗོད་པར་བྱེད་པའི་ཆོས་ཀྱི་ཕུང་པོ་རྣམས་སོ། །བཙུན་མོའི་(《ལུ》+ཁུ་བ་ནི་)ཞུ་བདེའི་ཡེ་ཤེས་ཏེ་དེ་ལྟ་བུ་དང་ལྡན་པས་དོན་གྱི་ཡེ་ཤེས་རྟོགས་པར་ཤོག་ཅེས་བྱ་བའི་དོན་ཏོ།། །།
མཇུག་གི་དོན་ལ་གསུམ་ལས། རྣལ་འབྱོར་པ་མཆོག་ལ་བཟོད་པར་གསོལ་ཞིང་ཁེངས་བསྐྱུང་བ་ནི། བློ་ཆུང་ཞེས་པའི་ཚིགས་བཅད་གཅིག་གོ།བསྟན་བཅོས་རྩོམ་པ་ནི་རྒྱུད་དང་ལྡན་པར་སྟོན་པ་ནི། གང་ཞིག་ཅེས་བྱ་བ་ལ་
སོགས་པ་སྟེ། དེའང་བཞི་ལས། གང་ཞིག་མངོན་པའི་ང་རྒྱལ་གྱི་དགྲས་མ་ཕམ་པ་ཞེས་བྱ་བ་ནི་ཤེས་རབ་དང་ལྡན་པས། རྒྱུད་ཀྱི་དོན་ཇི་ལྟ་བ་བཞིན་རྟོགས་ནས་བརྩམས་ཞེས་བྱ་བའོ། །སེམས་ཅན་རྣམས་ལ་སྙིང་བརྩེ་བ་དང་ཞེས་བྱ་བ་ནི། ཤེས་རབ་དང་ལྡན་པས་ཀྱང་བསྙེན་བཀུར་གྱི་ཕྱིར་མ་ཡིན་ཏེ། བརྩེ་བ་ཡིན་ཏེ་རྒྱུ་གཉིས་པའོ། །བླ་མའི་ཞབས་ཀྱི་པདྨོར་གུས། །ཞེས་བྱ་བ་ནི། དེ་ལྟར་ཡིན་ཀྱང་གསང་སྔགས་ལ་བླ་མའི་གདམས་ངག་དགོས་པ་ལ་དེ་དང་ལྡན་པར་བསྟན་ཏོ༑ ༑རི་བོང་འཛིན་པའི་རིགས་ཀྱི་ཐིག་ལེ་ལ་དགའ་ཞེས་བྱ་བ་ནི། དྲོད་དང་ནུས་པ་ཐོབ་པར་བསྟན་ཏེ། རྒྱུ་བཞི་དང་ལྡན་པས་བརྩམས་པར་རིགས་ཞེས་བྱ་བའི་དོན་ཏོ། །གསུམ་པ་དགེ་བའི་རྩ་བ་སེམས་ཅན་ལ་བསྔོ་བ་ནི། བདག་གིས་ཞེས་བྱ་བ་ཚིགས་སུ་བཅད་པ་གཅིག་གིས་བསྟན་ཏོ། །བདུད་རྩི་ལྟ་བུའི་མངོན་རྟོགས་འདི། །བདག་ལྟ་བློ་དམན་ཡུལ་མིན་ཡང་། རྗེ་བཙུན་དམ་པའི་ཞལ་གྱི་ལུང་༑ ༑བདུད་རྩི་འདྲ་ལ་བརྟེན་ནས་བྲིས། །ཞེས་བྱ་བ་ནི། རྣམ་བཤད་མདོར་བསྡུས་པ་མཛད་པས་སྒྲུབ་པའི་ཐབས་ཀྱི་ཆེ་བ་དང་། ཁེངས་བསྐྱུང་བ་དང་། བླ་མའི་གདམས་ངག་དང་ལྡན་པར་བསྟན་ཏོ། །འདིས་ནི་བདག་དང་གཞན་དག་དང་།།
ཅུང་ཟད་བདག་པས་དམན་པ་ཡང་། །རྟོགས་པའི་རྐྱེན་ནི་བྱེད་འགྱུར་ཞིང་། །དེས་ནི་བླ་མ་ལ་གུས་ཤོག།ཅེས་བྱ་བ་ནི་གཞན་གྱི་དོན་དུ་བརྩམས་པ་དང་། དེས་དེ་རྟོགས་ནས་ལམ་ཁྱད་པར་ཅན་ལ་འཇུག་པར་གྱུར་ཅིག་པར་བསྟན་པའོ། །སྲིད་པའི་རྒྱ་མཚོ་སྐྱེ་ལ་སོགས་པའི་རྦ་ཀློང་འཁྲུག།ཆགས་དང་སྡང་སོགས་འཇིག་པའི་
རླུང་ལྡན་ངན་འགྲོ་ཡི། །མི་བཟད་སྡུག་བསྔལ་ཆུ་སྲིན་ལ་སོགས་འཇིགས་པ་ཡི། ཚོགས་ལས་སྐྱོབ་བྱེད་སྒྲུབ་ཐབས་གཟིངས་ཆེན་བརྟེན་བྱེད་ལྡན། །ཐེག་ཆེན་འདི་ལ་བརྟེན་ཏེ་དེད་དཔོན་བརྟུལ་ཞུགས་ལྡན། །བློ་ཆེན་མཁས་པ་རྒྱུད་ལྡན་དེ་ཡི་རྗེས་འབྲང་སྟེ། །རྫོགས་སངས་གོ་འཕང་སྐུ་གསུམ་སྐྱོན་རྣམས་ཀུན་བྲལ་བ། ། རིན་ཆེན་རྫས་འབར་ཡིད་འོང་ལྡན་པ་བླང་བར་གྱིས། །བདག་བློ་གཏི་མུག་མུན་བསྒྲིབས་ལ། །གང་གི་གསུང་གིས་མཆོག་གི་ལམ། །མ་ནོར་ཆ་ཙམ་སྣང་གྱུར་པ།།བླ་མ་དེ་ལ་དང་བས་འདུད། །སྐུ་བཞི་ལམ་བྱེད་སྒྲུབ་ཐབས་དབང་པོ་འདི། །རྣམ་པར་ཕྱེ་ལས་ངལ་བར་གྱུར་པ་ཡི། །བསོད་ནམས་དྲི་མེད་བདག་ལ་གང་སྐྱེས་
དེས༑ ༑འགྲོ་བའི་མ་རིག་དཔྱིས་འབྱིན་བྱེད་པར་ཤོག།དཔལ་ཀྱེའི་རྡོ་རྗེའི་སྒྲུབ་པའི་ཐབས་ཀྱི་རྣམ་པར་བཤད་པ་སློབ་དཔོན་ཤྲཱི་ཨཱ་ནནྡ་གརྦྷའི་ཞལ་སྔ་ནས་མཛད་པ་ལས། ཅུང་ཟད་མི་གསལ་བ་རྣམས་བླ་མ་དེ་ཉིད་ཀྱི་གསུང་ལ་བརྟེན་ཏེ། དགེ་བསྙེན་བསོད་ནམས་རྩེ་མོས་གསལ་བར་བྱས་པའོ། །